Ապրիլի 24-ին հիշատակում ենք Հայոց ցեղասպանության 106-րդ տարելիցը։ Նախորդ դարասկզբին համայն աշխարհի աչքի առջև Օսմանյան կայսրությունն իրագործեց իր հայաջնջման ծրագիրը.

հայ ժողովրդի մեկ և կես միլիոն զավակներ զոհ գնացին թուրքական յաթաղանին, ավերի ու ավարի ենթարկվեցին շեներ ու սրբավայրեր, կորցրեցինք մեր պատմական հայրենիքի մեծագույն մասը: Սակայն անկոտրում է հայի ոգին, հայն ապրեց ու վեր հառնեց մոխիրներից: Հայն ապրեց նաև հանուն գալիքի ու արդարության վերականգնման:

Պատմությունը, ցավոք, կրկնվելու հակում ունի, որի ապացույցը եղավ սեպտեմբերի 27-ին սանձազերծված Արցախյան պատերազմը, որը խլեց հազարավոր հայորդիների կյանքեր, կան բազմաթիվ անհետ կորածներ ու գերեվարվածներ, Արցախ աշխարհի զգալի մասը հայտնվեց հակառակորդի տիրապետության տակ:

Եվ այսօր, մեր սրտում պահելով կորստյան ցավը, առավել քան երբևէ, պետք է միասնական ու համախմբված պայքարենք հանուն ճշմարտության հաղթանակի և արդարության հաստատման: Հայ ժողովրդի պահանջը վաղեմության ժամկետ չունի:

Խնկարկելով 1,5 մլն անմեղ նահատակների, ինչպես նաև Արցախյան պատերազմներում զոհվածների հիշատակը՝ մեզանից յուրաքանչյուրն իր մտքում ունի մեկ նպատակ՝

ՀԻՇՈՒՄ ՈՒ ՊԱՀԱՆՋՈՒՄ ԵՆՔ:

ՀԻՇԱՏԱԿՆ ԱՐԴԱՐՈՑ ՕՐՀՆՈՒԹՅԱՄԲ ԵՂԻՑԻ: